Kookospähkinän puolikas ja kookosvettä täynnä oleva lasi. Kookosvesi on hieman vettä sameampaa.Lasissa kookosvettä.
**Kookosvesi** on kookospähkinän siemenvalkuaisen sisältämä neste, jota käytetään myös juomaksi. Kookosvesi kerätään tavallisesti kookospähkinän ollessa vielä nuori ja vihreä, koska nuoressa kookospähkinässä kookosvettä on enemmän ja sen maku saattaa olla parempi. Eniten kookosvettä on noin 7–9 kuukauden ikäisissä kookospähkinöissä. Kookosvesi on eri asia kuin kookosmaito tai -kerma, joiden valmistukseen käytetään myös kookoksen maltoa eli sen valkoista sisäosaa. Kookospähkinöitä viljellään trooppisissa ja subtrooppisissa maissa.

Ravintosisältö
--------------

Nuori vihreä kookospähkinä, jonka sisällä kookosvettä ja pilli.Kookosvettä täynnä oleva nuori kookospähkinä.
Kookosveden kemiallinen koostumus vaihtelee pähkinän iän, mullan koostumuksen ja kookospalmun elinympäristön mukaan. Yleisesti ottaen 94–95 prosenttia siitä on vettä ja loput ravintoaineita: kookosvesi sisältää erityisen paljon kaliumia ja natriumia. Pienemmässä määrin siinä on magnesiumia, kalsiumia ja fosforia. Yhdessä desilitrassa makeuttamatonta kookosvettä on noin 17 kaloria.

Kookosvedellä on myös hapettumista estäviä ominaisuuksia, ja se saattaa madaltaa verenpainetta. Kookosvesi saattaa paljon kulutettuna nostaa liiallisesti veren kaliumtasoa, mikä voi johtaa munuaisongelmiin ja sydämen epäsäännölliseen sykkeeseen.

Käyttö
------

Kookosvesi maistuu hieman makealta ja kookokselta. Aasialainen keittiö hyödyntää sitä esimerkiksi pataruoissa. Kookosvettä on lääketieteessä käytetty suun kautta ja suonensisäisesti ruoansulatuksesta johtuvan nestehukan hoitoon. Toisaalta se ei välttämättä ole nestehukan hoitoon muita juomia parempi vaihtoehto. Aasiassa kookosvedellä on myös uskonnollisia merkityksiä.

Alumiinitölkki, jossa lukee "Jovial Coconut Water with Pulp". Tölkin kuvituskuvassa kaksi ruskeaa kookospähkinää kelluu vedessä.Kookosvettä tölkissä.

Markkinointi
------------

Kookosvesi on ollut perinteisesti suosittu tuote trooppisissa maissa. 2000-luvulla kookosveden markkinat alkoivat kasvaa. 2010-luvulla sen kysyntä kasvoi huomattavasti maailmanlaajuisesti, ja sitä alettiin markkinoida aktiivisten ihmisten juomana ja superruokana. Kookosvedessä on elektrolyyttejä ja on jonkin verran näyttöä siitä, että se olisi verrattavissa urheilujuomiin.

Kaupassa myytäviä kookosvesijuomia voidaan tehdä myös tiivisteestä, ja kookosveden maku voi vaihdella kasvupaikan mukaan. Kaupassa myytäviin kookosvesiin saatetaan lisätä sokeria, makuaineita tai hedelmämehua. Kookosvettä syntyy paljon myös kookosmaidon ja kookoskerman valmistuksen sivutuotteena, ja kaupallisten kookosvesijuomien sisältämä kookosvesi saattaa olla peräisin monesta eri lähteestä.

Lähteet
-------

1. 1 2 3 4  Huippu-urheilijoiden hehkuttama kookosvesi on hittijuoma maailmalla – tämä mies toi sen Suomeen *Helsingin Uutiset*.  4.8.2016. Viitattu 11.8.2022.
2. 1 2 3  Kookosveden hyödyt ihmisen keholle *Askel Terveyteen*.  19.3.2016. Viitattu 11.8.2022.
3. 1 2 3  Yong, Jean W. H. ym.: The Chemical Composition and Biological Properties of Coconut (Cocos nucifera L.) Water.  *Molecules*, 2009-12, 14. vsk, nro 12, s. 5144–5164. doi:10.3390/molecules14125144. ISSN 1420-3049. Artikkelin verkkoversio.  en
4. 1 2  The health benefits of coconut water *BBC Good Food*. Viitattu 11.8.2022. (englanniksi)
5. 1 2 3 4  Burns, D. Thorburn & Johnston, E-L & Walker, Michael J.: Authenticity and the Potability of Coconut Water - a Critical Review.  *Journal of AOAC INTERNATIONAL*, Touko-kesäkuu 2020, 103. vsk, nro 3, s. 800 - 806. doi:https://doi.org/10.1093/jaocint/qsz008. Artikkelin verkkoversio.  (englanniksi)
6. ↑  Kookosmaito on aasialaisen keittiön kulmakivi – kokosimme 27 suolaista ja makeaa reseptiä *Kotiliesi.fi*.  18.4.2020. Viitattu 11.8.2022.
7. ↑  Elintarvike - Fineli *fineli.fi*. Viitattu 11.8.2022.
8. 1 2  Kalman, Douglas ym.: Comparison of coconut water and a carbohydrate-electrolyte sport drink on measures of hydration and physical performance in exercise-trained men.  *Journal of the International Society of Sports Nutrition*, 18.1.2012, 9. vsk, nro 1, s. 1. PubMed:22257640. doi:10.1186/1550-2783-9-1. ISSN 1550-2783. Artikkelin verkkoversio.  (englanniksi)
9. ↑  7 health benefits of coconut water: Electrolytes, vitamins, and more *www.medicalnewstoday.com*.  20.12.2021. Viitattu 11.8.2022. (englanniksi)
10. ↑  COCONUT WATER: Overview, Uses, Side Effects, Precautions, Interactions, Dosing and Reviews *www.webmd.com*. Viitattu 11.8.2022. (englanniksi)
11. ↑  A. Gordon, J. Jackson: *7 - Case study: application of appropriate technologies to improve the quality and safety of coconut water*, s. 185–216. San Diego: Academic Press, 2017-01-01. ISBN 978-0-12-801226-0. Teoksen verkkoversio (viitattu 11.8.2022). en
12. ↑  Coconut water: Is it super hydrating? *Mayo Clinic*. Viitattu 11.8.2022. (englanniksi)
13. ↑  Is Coconut Water Good for Diabetes? *Healthline*.  13.12.2019. Viitattu 11.8.2022. (englanniksi)